དི་ལྟ་བུ་ནི་ཨུརྟུཾ་ཝཱ་རའི་མེ་ཏོག་ལས་ཀྱང་ཆེར་དཀོན་པས་ན། དེ་ལྟ་བུའི་རྒྱུ་མཚན་ཤེས་པའི་དྭངས་འདོད་་ཡིད་ཆེས་ཀྱི་དད་པས་སྣ་དྲངས་ཏེ་ལེ་ལོ་ཕྱིར་བཤོལ་གྱི་དབང་དུ་སྐད་ཅིག་ཀྱང་མི་བཏང་བར་བརྩོན་འགྲུས་དྲག་པོ་མེ་འབར་བ་ལྟ་བུའི་སྤྲོ་སེམས་དང་བཅས་པའི་སྒོ་ནས་ཐར་པའི་ལམ་བཟང་གདམས་པ་ཟབ་མོ་ཉམས་སུ་མ་བླངས་ན། སྤྱིར་འདུས་བྱས་ཀྱི་ཆོས་ཐམས་ཅད་རྟག་བརྟན་མེད་པར་སྐད་ཅིག་སྐད་ཅིག་གིས། འགྱུར་བ་ཅན་དང་། བྱེ་བྲག་སྡུག་བདེན་གྱིས་འཕངས་པའི་སྒྱུ་ལུས་ཀྱི་ཕུང་པོ་རླུང་སེམས་ཀྱི་འདུ་བ་ཅན་འདི་དང་ནམ་འབྲལ་ཆ་མེད་མ་ངེས་པས། བློ་སྣ་རྦད་ཀྱིས་བསྟུངས་ཏེ་ཐོབ་བྱ་འབྲས་བུ་་བླ་ན་མེད་པ་སངས་རྒྱས་ཀྱི་གོ་འཕང་རིན་པོ་ཆེ་ཡིད་སྨོན་ཙམ་མ་ཡིན་པར་མྱུར་དུ་ཐོབ་པར་བྱ་དགོས། དེ་འཐོབ་བྱེད་རྒྱུ་རྐྱེན་རྟེན་འབྲེལ་ལ་བརྟེན་དགོས་པས་ན། དེ་ཡང་ཐབས་ཚུལ་ཐེག་པའི་འཇུག་སྒོ་བསམ་ཀྱིས་མི་ཁྱབ་པ་བཞུགས་མོད་ཀྱང་། མདོར་བསྡུ་ན། རྒྱུ་མཚན་ཉ ིད་ཀྱི་ཐེག་པ་དང་། འབྲས་བུ་གསང་སྔགས་ཀྱི་ཐེག་པ་གཉིས་སུ་འདུ་བ་ཡིན་ཏེ། ད་ལྟ་སྐབས་་སུ་བབས་པ་ནི་གསང་སྔགས་ཀྱི་ཐེག་པ་ཡིན་ལ། དེ་ལའང་ཕྱི་བྱ་སྤྱོད་རྣལ་་འབྱོར་གྱི་རྒྱུད་གསུམ་དང་། ནང་དབང་བསྒྱུར་ཐབས་ཀྱི་ཐེག་པ་གསུམ་སྟེ་དྲུག་ཏུ་འདོད་ལ། དེ་ལའང་རྒྱ་གར་ན་གསང་རྙིང་གི་རིས་མེད་ཀྱང་། འགྱུར་གྱི་སྔ་ཕྱིས་ཕྱེས་པས་འདི་ནི་སྔ་འགྱུར་རྙིང་མ་ཡིན། དེ་ལ་རང་ལུགས་ནང་རྒྱུད་ཡོ་ག་གསུམ་མམ་དབང་བསྒྱུར་ཐབས་ཀྱི་ཐེག་པ་གསུམ་དུ་དབྱེ་བ་ནི། རྒྱུད་བསྐྱེད་པ་མ་ཧཱ་ཡོ་ག་གཞི་ལྟ་བུ། ལུང་རྫོགས་པ་ཨ་ནུ་་ཡོ་ག་ལམ་ལྟ་བུ། མན་ངག་རྫོགས་པ་ཆེན་པོ་ཨ་ཏི་ཡོ་ག་འབྲས་བུ་ལྟར་གྲགས་པ་ལས། འདི་ནི་ཕྱི་མ་ལྟར་དབང་བསྐུར་བའི་སྐབས་སུ་བབས་པ་ལགས་པས་འདི་ཉིད་ཀྱི་བླ་མ་བརྒྱུད་པ་ནི། དང་པོ་ཆོས་ཀྱི་དབྱིངས་སྤྲོས་པ་དང་བྲལ་བའི་ངང་ནས་གཞིའི་སངས་རྒྱས་ཀུན་ཏུ་བཟང་པོ་ཡབ་ཡུམ་ཞལ་ཕྱག་གི་རྣམ་པར་བཞེངས་ཏེ། ལོངས་སྤྱོད་རྫོགས་པའི་སྐུ་རིགས་ལྔ་ཡབ་་ཡུམ་དང་། དྲུག་པ་རྡོ་རྗེ་འཆང་ཆེན་པོ་ལ། རང་བཞིན་གྱི་བྱིན་གྱིས་བརླབས་ཀྱིས་བཤད། དེས་ཐུབ་པ་སྤྲུལ་པའི་སྐུ་རྡོ་རྗེ་སེམས་དཔའ་དང་། ཕྱག་ན་རྡོ་རྗེ་ལ་འོག་མིན་གྱི་གནས་སུ་ཚིག་བརྗོད་དུ་མེད་པའི་ངང་ནས་རང་གི་ངོ་བོས་གསུངས། དེས་དུར་ཁྲོད་མེ་རི་འབར་བར་སྤྲུལ་པའི་སྐུ་སློབ་དཔོན་ཆེན་པོ་དགའ་རབ་རྡོ་རྗེ་ལ་ཚིག་སྡེབ་སྦྱོར་ལེགས་པའི་སྒོ་ནས་བཤད། དེས་སོ་སའི་གླིང་དུ་གུ་རུ་འཇམ་དཔལ་བཤེས་གཉེན་ལ་རང་གནད་ངེས་པའི་སྒོ་ནས་བཤད། དེས་རྒྱ་ནག་རི་བོ་རྩེ་ལྔར་མཁས་པ་ཤྲཱི་སིངྷ་ལ་ཡིད་དཔྱོད་་བློ་བྲལ་ངང་དུ་བཤད། དེས་རྒྱ་གར་བྷ་སེང་གི་དུར་ཁྲོད་དུ་རྒྱལ་བ་ཛྙ་ན་སཱུ་ཏྲ་ལ་རྟོགས་པ་མངོན་གྱུར་གྱིས་བཤད། དེས་རྒྱ་གར་འོད་མའི་ཚལ་དུ་འཕོ་བ་ཆེན་པོའི་སྐུར་བཞེངས་པའི་པཎྜི་ཏ་བཱི་མ་ལ་མི་ཏྲ་ལ་མངོན་སུམ་རང་གནད་ལ་ཕབ་ནས་གསུངས། དེས་བྱར་གྱི་ཕུར་བྲག་དཀར་ཐེམ་པ་འདྲ་བར་འོད་ལུས་སུ་གཤེགས་པའི་ལྕེ་བཙུན་སེང་གེ་དབང་ཕྱུག་ལ་འོད་གསལ་མངོན་སུམ་་དུ་གཏན་ལ་ཕབ་ནས་གསུངས། དེས་རྟ་ནག་ཟམ་ཁར་སྤྲུལ་སྐུ་རྒྱལ་བ་ཞང་སྟོན་པ་ལ་སྐུ་གསུམ་འདུ་འབྲལ་མེད་པར་གསུངས། དེས་སྤྲུལ་སྐུའི་བཞུགས་གནས་སྒོམ་ཁང་དུ་ཞང་ཉི་མ་འབུམ་ལ་འཁོར་འདས་ཆིག་རྫོགས་སུ་གཏན་ལ་ཕབ་ནས་གསུངས། དེས་སྐྱིལ་སྒང་དཔལ་གྱི་གནས་མཆོག་ཏུ་གུ་རུ་ཇོ་འབེར་ལ་ཡིད་དཔྱོད་བློ་དང་བྲལ་ནས་མངོན་སུམ་འོད་གསལ་དུ་གསུངས། དེས་གྲོ་བོ་འོན་པ་ཕུར་འཁྲུལ་ཞིག་ཆེན་པོ་ལ་དགེ་སྡིག་སྐྱོན་ཡོན་ལས་འདས་པའི་ངོ་བོ་རྗེན་པར་གསུངས། དེས་གདན་ས་དཔལ་གྱི་སེང་གེ་རྒྱབ་ཏུ་གྲུབ་ཆེན་མེ་ལོང་རྡོ་རྗེ་ལ་སྟོང་སྒོམ་མུན་རྡོ་དང་ཕྲལ་ནས་འོད་གསལ་སྙིང་པོ་ལྔ་ལྡན་དུ་གསུངས། དེས་སྒྲགས་ཕུ་དཔལ་གྱི་ཡོངས་རྫོང་དུ་འོད་གསལ་རྒྱུན་ཆད་མེད་པའི་རིགས་འཛིན་ཀུ་མ་རཱ་ཛ་ལ་རང་གསལ་འཛིན་མེད་ཆེན་པོར་གསུངས། དེས་སྐྱམ་ཕུ་དཔལ་གྱི་དགེ་ལྡིང་དུ་འཁོར་་འདས་ཆོས་ཉིད་དུ་གྲོལ་བའི་རྣལ་འབྱོར་པ་ཀློང་ཆེན་རབ་འབྱམས་བཟང་པོ་ལ་མ་བཙལ་ལྷུན་གྲུབ་ཀྱི་དགོངས་པ་རང་གནས་ཆེན་པོར་གསུངས་ཤིང་རྫོགས་པ་ཆེན་པོའི་བཀའ་གཏེར་བསྟན་པའི་བདག་པོར་མངའ་གསོལ་ཏེ་མན་ངག་སྙིང་ཐིག་གི་ཤིང་རྟ་བ་ས་གསུམ་ན་འགྲན་ཟླ་ཐམས་ཅད་དང་བྲལ་བ་དེ་ཉིད་ཀྱི་བསྟན་བཅོས་ངལ་བསོ་སྐོར་གསུམ། མཛོད་ཆེན་བདུན། རང་གྲོལ་སྐོར་གསུམ། དགོངས་གཏེར་མཁའ་འགྲོ་ཡང་ཏིག་སོགས་ཟབ་ཅིང་རྒྱ་ཆེ་བའི་གདམས་ངག་གི་རིམ་པ་ཇི་སྙེད་ཅིག་བཞུགས་པ་ལས། ད་རེས་ཀྱི་སྐབས་སུ་བབས་པ་ནི་བྲམ་ཟེ་སྙིང་པོ་གྲུབ་པའམ། བདེ་མཆོག་སྙིང་པོའམ་སློབ་དཔོན་འཇམ་དཔལ་བཤེས་གཉེན་སོགས་སུ་གྲགས་པ་དེ་ཉིད་ཀྱིས། གདུལ་བྱའི་བློ་ཡུལ་དང་མཐུན་པའི་གདམས་པ་ནི། སེམས་སྡེ། ཀློང་སྡེ། མན་ངག་གི་སྡེ་ཞེས་གསུམ་དུ་བཀྲལ་བ་ལས། འདི་ནི་ཕྱི་མའི་་དགོངས་པ་ལྟར་ལགས། དེ་ལའང་ནང་གསེས་སུ་དབང་པོའི་ཁྱད་པར་ལ་་དགོངས་ཏེ། སློབ་དཔོན་ཆེན་པོ་ཤྲཱི་སིདྷས་ཕྱི་ནང་གསང་བ་ཡང་གསང་སྡེ་སྐོར་ཚོ་བཞིར་ཕྱེས་པའི་ནང་ཚན་སྔ་མ་གསུམ་པོ་ཞར་ལ་ཚངས་ཤིང་། གཙོ་ཆེར་ཡང་གསང་བླ་ན་མེད་པ་འོད་གསལ་འཕོ་བ་ཆེན་པོའི་ལམ་མཆོག་མན་ངག་སྙིང་ཐིག་ཅེས་འཕྲད་པ་ཙམ་གྱིས་སངས་རྒྱ་བར་བྱེད་པའི་གདམས་པ་ཟབ་མོ་མང་དུ་བཞུགས་པ་ལས་སྐབས་སུ་བབས་པ་ནི་གང་གི་སྐུ་དངོས་དང་ཁྱད་པར་མེད་ཅེས་ཞལ་གྱིས་བཞེས་པའི་བླ་མ་ཡང་ཏིག་ཡིད་བཞིན་ནོར་བུ་ཞེས་བཀའ་གཏེར་ཀུན་གྱི་བཅུད་དྲིལ་བརྒྱུད་པ་གསེར་གྱི་ཉག་ཐག་ལ་བཻཌཱུརྻའི་ཕྲེང་བ་བརྒྱུས་པ་ལྟ་བུའི་བརྒྱུད་པའི་ཟམ་མ་ཆད་པ་དཔལ་ལྡན་རྩ་བའི་བླ་མའི་བར་དུ་བཞུགས་པ་དེ་ཉིད་ཀྱི་སྒོ་ནས་དབང་བསྐུར་བ་ལ། ཐལ་འགྱུར་ལས། དབང་ནི་རྣམ་པ་བཞི་ཡིས་ཀྱང་། །སྐལ་བ་ལྡན་པ་སྨིན་པར་བྱ། །སྤྲོས་བཅས་ཉིད་དང་སྤྲོས་མེད་དང་། །ཤིན་ཏུ་སྤྲོས་མེད་རབ་སྤྲོས་མེད། །དབྱེ་བ་བཞི་ཡི་ཚུལ་གྱིས་ནི། །དད་ལྡན་རང་རྒྱུད་སྨིན་པར་བྱ། །ཞེས་པ་ལྟར་དབང་བཞི་རིམ་པར་འབྱུང་བ་ལགས་ཏེ། དེ་ལའང་རྒྱུ་གཉིས་རྐྱེན་བཞི་ཚོགས་པ་ཞིག་དགོས་ཤིང་། དོན་ནི་ཨ་བྷི་ཥིཉྩའི་སྒྲ་གཏོར་བ་དང་བླུགས་པ་ལ་འཇུག་པས། སློབ་མའི་རྒྱུད་རྡོ་རྗེ་བཞིའི་རང་བཞིན་དུ་ཡེ་ནས་མཚུངས་ལྡན་དུ་གནས་པ་ལ། ཁམས་ཀྱི་དྲི་མའི་སྒྲིབ་པ་གཏོར་ཞིང་། ལྷན་ཅིག་སྐྱེས་པའི་ཡེ་ཤེས་སད་པའམ་བླུགས་པས་ན་གཏོར་་བླུགས་སམ་ལྷན་ཅིག་བྱེད་པའི་རྒྱུ་ཤེས་པའི་དོན་ཡིན་ལ། དེ་ལའང་རྐྱེན་བཞི་ཚོགས་དགོས་པས་རྒྱུའི་རྐྱེན་བཤད་མ་ཐག་པ་ལྟར་ལ། བདག་པོའི་རྐྱེན་རྡོ་རྗེ་སློབ་དཔོན་དབང་གི་དེ་ཉིད་ལ་མངའ་དབང་འབྱོར་བས། དམིགས་པའི་རྐྱེན་ཆོ་ག་ལྟར་མཚན་མ་རྫས་དང་མཚན་མེད་ཏིང་འཛིན་གྱིས། དེ་མ་ཐག་པའི་རྐྱེན་རྒྱུ་བཞིས་སད་པར་བྱེད་པ་ཆན་ལ་ཕབ་བཏབ་པ་ལྟ་བུའི་་དབང་བཞི་སོ་སོའི་ནུས་པས་གློ་བུར་གྱི་དྲི་མ་ཆ་དང་བཅས་པ་བཀྲུས་ཤིང་ལམ་སྒོམ་རུང་དང་། འབྲས་བུ་ཐོབ་རུང་གི་སྐལ་པ་བཟང་པོ་རྒྱུད་ལ་འཇོག་པས་ན་དབང་ཞེས་གྲགས་པ་ལས། ཐོག་མར་སྤྲོས་བཅས་བུམ་དབང་ཟབ་མོ་བསྐུར་བ་ལ་བདག་གིས་བགྱི་འོས་རྣམས་གྲུབ་ཟིན། ཁྱེད་རང་རྣམས་ཀྱི་ངོ་སྐལ་དུ་མཎྜལ་འབུལ་པ་དང་འདོད་པའི་དོན་དུ་གསོལ་བ་འདེབས་པ་གཉིས་ཀྱི། ཐོག་མར་བླ་མ་བརྒྱུད་གསུམ་འདུས་པའི་ངོ་བོ་དཀྱིལ་འཁོར་གྱི་གཙོ་བོ་དང་དབྱེར་མེད་པའི་འདུན་པས་སྐུ་གསུམ་གྱི་ཞིང་ཁམས་འབུལ་བའི་མཎྜལ་རྒྱས་པ་ཐུགས་ལ་བཏགས་རང་གཞུང་ཚོགས་གཉིས་སྦྲིན་ཚོགས་ལྟར། མཆན་པར་ཞུ། ཞེས་བརྡ་སྦྱར་ལ་ཕུལ་བཅུག ། དེ་ནས་གསོལ་བ་འདེབས་པ་ནི། འོ་ན། རྡོ་རྗེ་ཐེག་པའི་ལམ་གྱི་རྩ་བ་མེད་དུ་མི་རུང་བ་དངོས་གྲུབ་མྱུར་དུ་འཐོབ་བྱེད་ལྟར་སྣང་དང་སྒྲོ་སྐུར་གྱི་་དབང་གིས་མ་ཡིན་པར། བླ་མ་དང་ལམ་གྱི་གདམས་པ་ལ་ཐེ་ཚོམ་མེད་པ་་དྭངས་འདོད་ཡིད་ཆེས་ཀྱི་དད་པ་རྩ་བར་བཟུང་སྟེ། གནས་དུས་སྟོན་འཁོར་ཐ་མལ་རང་རྒྱུད་པ་མིན་པའི་དག་པའི་སྣང་བ་ལ་མ་རྨོངས་པ་ཞིག་དང་། ཐབས་ལ་མཁས་པའི་ཆོ་ག་རྒྱུ་གཉིས་རྐྱེན་བཞི་ཡིད་ལ་ངེས་པ་ཞིག་་ཡོད་དེས་ཆོག་ཡིན་པས་ན། རང་རེ་སྡོད་པའི་ས་ཕྱོགས་སྐུ་གསུམ་དག་པའི་ཞིང་སྟོན་འཁོར་དགོངས་པ་ཐ་མི་དད་པའི་གོ་བ་དང་། ཁྱད་པར་བླ་མ་་ཡེ་ཤེས་དམ་པའི་རང་གཟུགས་རྡོ་རྗེ་འཆང་དངོས་ཡིན་སྙམ་པའི་དད་གུས་སྤྲོ་་དགའ་སྔ་ན་མེད་པ་དང་བཅས་པའི་སྒོ་ནས་པདྨ་ཁ་འབུས་ལྟ་བུའི་ཐལ་མོ་སྙིང་ཁར་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་མཛད་པར་ཞུ། ཨེ་མ་ཧོ༔ སྐྱེས་ཆེན་འགྲོ་མགོན་སོགས། བླ་མའི་ཕྱག་གཡས་རྡོ་རྗེ་དང་བཅས་སྐྱབས་སྦྱིན་གྱི་ཕྱག་རྒྱ་སློབ་མར་བསྟན་ཏེ། གནང་བ་སྦྱིན་པ་འདི་ལ་སྙན་གཏོད་འཚལ། ཞེས། ཨེ་མ་སྐལ་ལྡན་་སོགས། དེ་ནས་སྐྱབས་སུ་འགྲོ་བ་ནི་ནང་པ་སངས་རྒྱས་པའི་ཁྱད་ཆོས་ཡིན་ལ་་དེ་ལའང་ཐེག་པ་གོང་འོག་སོ་སོའི་ལམ་གྱི་སྐྱབས་སུ་འགྲོ་ཚུལ་མང་དུ་ཡོད་ནའང་། སྐབས་སུ་བབས་པ་ནི་ཐེག་ཆེན་བྱང་ཆུབ་སེམས་ཀྱིས་ཀུན་ནས་བསླང་སྟེ། གསང་མཆོག་རྡོ་རྗེ་ཐེག་པའི་རང་ལུགས་རྡོ་རྗེ་ཕུང་པོའི་བྱེད་བཅིངས་ལ་བརྟེན་ནས་སྦྱོད་བྱེད་ཐབས་ཁྱད་པར་ཅན་རྩ་ཐིག་རླུང་གསུམ་གནད་དུ་བསྣུན་ནས། སྦྱང་བྱ་ཉོན་མོངས་པའི་རླུང་ལྔ་རྣམ་པར་སྦྱངས་ཤིང་་སྦྱང་། གཞི་སྐུ་དང་ཡེ་ཤེས་མངོན་དུ་བྱས་པའི་མྱུར་ལམ་ཁྱད་པར་ཅན་གྱིས་སྐྱབས་སུ་འགྲོ་བ་ཡིན་པས་ཡིན་ཚུལ་ཤེས་པའི་སྒོ་ནས་འདིའི་རྗེས་ཟློས་གྱིས་ཤིག །རླུང་ལྔ་སོགས། ལན་གསུམ། སྐལ་ལྡན་རང་གི་སོགས་ནས་སྐྱབས་འགྲོ་གྱིས་ཤིག་བར། འོ་སེམས་བསྐྱེད་པ་ནི་གང་ཟག་གི་བློ་ཚོད་དང་བསྟུན་པའི་སེམས་ཅན་ལ་དམིགས་པ་དང་ཆོས་ལ་དམིགས་པ་དང་དམིགས་མེད་དོན་གྱི་སེམས་བསྐྱེད་ཀྱི་བར་གོང་འཕེལ་ལ་བསླབ་དགོས་མོད། སྐབས་སུ་བབས་པ་ལ་་སངས་རྒྱས་དང་སེམས་ཅན་རིག་མ་རིག་གི་ཁྱད་པར་ལས་མེད་པས། རང་རེ་སེམས་ཅན་གྱི་ཁམས་ན་སངས་རྒྱས་སྐུ་གསུམ་རང་ཆས་སུ་བཞུགས་པ་ཡིན་ཀྱང་། ཀུན་གཞི་ལུང་མ་བསྟན་མ་རིག་པ་གསུམ་དང་མཚུངས་པར་ལྡན་པའི་གློ་བུར་གྱི་དྲི་མས་བསྒྲིབས་ནས་ཡོད་པ་བླ་མའི་དྲིན་གྱིས་ཐབས་ཟམ་མོས་སྐད་ཅིག་ལ་ཤན་ཕྱེས་ནས། གཞི་ལས་འཕགས་པའི་དོན་མཛུབ་ཚུགས་སུ་ངོ་སྤྲད་པས། བྱེ་བྲག་ཕྱེད་མ་ཐག་པ་རིག་པ་རང་སངས་སུ་དག །རིག་པ་ཡེ་ཤེས་ཀྱི་རང་ཞལ་མངོན་སུམ་དུ་མཐོང་སྟེ་རྟོགས་གྲོལ་དུས་མཉམ་་དུ་འགྱུར་ངེས་པས་ན། དེ་ལྟ་བུའི་གདམས་པ་ཐོབ་པར་བྱ་སྟེ་དོན་མངོན་་སུམ་དུ་རྟོགས་པར་བགྱིད་དོ་སྙམ་པའི་ངང་ནས་རྗེས་ཟློས་གྱིས། ཀྱེ་མ་ཧོ། མ་རིག་སོགས། ལན་གསུམ། རང་གི་རིག་པ་སོགས་ནས། བསྐྱེད་པའོ། ། འཇུག་པ་ནི། ཨེ་མ་ཧོ། སངས་རྒྱས་སོགས་ནས། བྱའོ།། བར་དབྱིངས་ཀ་དག་སོགས་ནས། སེམས་སྐྱེད་ཅིག ། བར་བརྗོད། འཁོར་བའི་ཀུན་རྟོག་ཡེ་ཤེས་ལྔས་བསྲུང་བའི་ཕྱིར་ཚོན་སྐུད་སྣ་ལྔ་རྒྱལ་བ་རིགས་ལྔར་དངོས་སུ་དམིགས་ཤིག ། ཅེས་ཨོཾ་ཨཱཿཧཱུྃ་སྭཱ་ཧཱ། ཨོཾ་སྭ་བྷཱ་ཝ་སོགས་ཀྱིས་སྲུང་སྐུད་གདགས། དེ་ནས་དམ་ཚིག་བསྒྲག་པ་ནི། ལས་བུམ་གྱི་ཆུ་་དུང་ཞལ་དུ་བླུགས་ལ་རྡོ་རྗེ་རྩེ་མོ་ཐུར་བསྟན་གྱིས་ནང་མཆོད་ཀྱི་བདུད་རྩིའི་ཐིགས་པ་ལན་གསུམ་བསྲེས་ཤིང་། སླར་རྡོ་རྗེ་རྩེ་མོ་གྱེན་དུ་དྲང་པོར་བསླངས་ནས། འོ་རིགས་ཀྱི་བུ་རྣམས་སྤྱིར་གསང་སྔགས་ཀྱི་སྒོར་ཞུགས་པ་ལ་དབང་གིས་རྒྱུད་སྨིན་དགོས། དབང་གི་སྲོག་དམ་ཚིག་ལ་གནས་དགོས་པ་ཡིན། དེའང་ཕུང་འཚེངས་གཉིས་ཀའི་རྒྱུ་ཤིན་ཏུ་ཁེ་ཉེན་ཆེ་བས་སྦྱོར་བ་དམ་ལ་བཞག་པའི་ཕྱིར་དམ་ཚིག་གི་ཆུ་ནན་སྦྱིན་པ་ལ་དམིགས་འདུན་འདི་ལྟར་གྱིས་ཤིག །ཆུ་འདི་ངོ་བོ་ཡེ་ཤེས་ཀྱི་བདུད་རྩི་ལ་རྣམ་པ་རྡོ་རྗེ་སེམས་དཔའ་འོད་ཀྱི་རང་བཞིན་ཡུངས་འབྲུ་ཙམ་དུ་གྱུར་ནས་མགྲིན་པའི་ལམ་བརྒྱུད་དེ་སྙིང་དབུས་དྭངས་མ་མི་ཤིགས་པའི་ཐིག་ལེ་དང་་དབྱེར་མེད་དུ་འདྲེས་པའི་མོས་པས་བཏུང་བར་ཞུ། ཞེས་བརྡ་སྦྱར་ལ། ཧཱུྃ། འདི་ནི་དམ་ཚིག་སོགས་ནས། ལེགས་པར་སྲུངས་ཤིག ། བར་བརྗོད་དོ། ། འོ་ན་དབང་གི་གཞི་དགོད་པ་ཡེ་ཤེས་དབབ་པའི་སླད་དུ། ཁྱེད་རང་རྣམས་ཀྱི་རྐང་པ་རྡོ་རྗེའི་སྐྱིལ་ཀྲུང་གིས་འདུག་ལ། ལུས་གནད་དྲང་པོར་བསྲངས་རླུང་གི་རྒྱུ་བ་ཁ་སྦྱོར་དུ་འཛིན། སེམས་ལྷོད་ཀྱིས་ཀློད་ལ་དམིགས་འདུན་་འདི་ལྟར་དུ་གྱིས་ཤིག།ཁྱེད་རང་རྣམས་ཀྱི་ཐ་མལ་གྱི་ཕུང་པོ་མི་དམིགས་པའི་ངང་ལས་སྐད་ཅིག་གིས་ཆོས་སྐུ་ཀུན་ཏུ་བཟང་པོ་སྐུ་མདོག་མཐིང་ཀ་ནམ་མཁའ་དྭངས་པའི་མདོག་ལྟར་སྔོ་བ། ཞབས་སྐྱིལ་ཀྲུང་དང་ཕྱག་མཉམ་བཞག་གིས་རང་འོད་ཀྱི་ཡུམ་ཀུན་ཏུ་བཟང་མོ་དཀར་མོ་འཁྲིལ་བ། སྣང་་སྟོང་ཆུ་ཟླ་ལྟར་གསལ་བའི་ལུས་དབུས་སུ་རྩ་གསུམ་ཀ་བ་བཙུགས་པ་ལྟ་བུའི་མར་སྣར་ལྟེ་འོག་རྩ་གསུམ་སྦུབས་གཅིག་ཏུ་སོང་བའི་ལྟེ་བར་རྩ་འདབས་དྲུག་ཅུ་རྩ་བཞི། སྙིང་གར་རྩ་འདབས་བརྒྱད། མགྲིན་པར་རྩ་འདབས་བཅུ་དྲུག །སྦྱི་བོར་རྩ་འདབས་སུམ་ཅུ་རྩ་གཉིས་རྣམས་གདུགས་ཀྱི་རྩིབས་མ་བརྒྱངས་པ་ལྟ་བུར་གསལ་བའི་རྩ་འཁོར་རྣམས་སོ་སོའི་དབུས་སུ་ཀུན་བཟང་་ཡབ་ཡུམ་རེ་རེ་དང་། རྩ་འདབས་རྣམས་སུའང་སྐུ་དང་རྩ་ཡིག་ཐིག་ལེ་འོད་ཀྱི་རང་བཞིན་མེར་མེར་ཤིག་ཤིག་གིས་གང་བ་གསལ་དགོས་པས་གཞན་དུ་མ་གཡེངས་པར་རླུང་དམིགས་སེམས་གསུམ་གནད་དུ་དྲིལ་ལ་འདི་ལྟར་གསལ་ཐོབ་ཅིག །དང་པོ་ལྟེ་བའི་རྩ་འདབས་རྣམས་ཀྱི་ནང་དུ་ཨཱ་ལི་དལ་བུས་ཚང་བར་བརྗོད་འོག་མ་རྣམས་དེའི་འགྲེས། མཆན་བཅུ་དྲུག་དང་། ཨ་ཏ་ལི་ཧ། ཨུདྷ་རཾ་ཡཾ་ཎཾ་ན་ཛ་ཊི་ས་ཁ་རྃ་ཡྃ། དེ་བཞིན་དུ་སྙིང་གའི་རྩ་འདབས་རྣམས་ཀྱི་ནང་དུ་ཨཱ་ལི། བཅུ་དྲུག་དང་སོ་སོར་དལ་བུས་བརྗོད། མཆན། ཁ་ཙ་ཊ་ཏ་ཕ་ཡ་སྭཱ་ཧཱ། ཀ་་གྷ་བྷ་ཛྷ་དང་། དེ་བཞིན་དུ་མགྲིན་པའི་རྩ་ཡིག་ནི་ཀཱ་ལི་སོ་གཉིས་དང་དལ་བུས་བརྗོད། མཆན། ར་རཱ་ལི་ལཱི་ཨཾ་ཨེ་ཨ་ཨཱ། དེ་བཞིན་དུ་སྤྱི་བོའི་རྩ་ཡིག་ནི་ཀཱ་ལི་སོ་གཉིས་དང་། ཕ་ཕཱ། ཕི་ཕཱི། མ་མཱ། མི་མཱི། བ་བཱ། བི་བཱི། ཉ་ཉཱ། ཉི་ཉཱི། ཀ་ཁ་ག་གྷ་ང་། ཙ་ཙཱ། ཚ་ཚཱ། ཊ་ཊཱ། ཋ་ཋཱ། པ་པཱ། ན། དེ་ལྟར་སྐུ་དང་ཐིག་ལེ་ཡིག་འབྲུ་རྣམས་སོ་སོ་གསལ་སྟོང་དེར་འཛིན་མེད་པས་རྩ་གནས་རྣམས་ཁམས་ཀྱི་དྲི་མ་ཐམས་ཅད་་དག་སྟེ་འོད་རྩ་རྣམས་རབ་ཏུ་དྭངས་ཤིང་རང་བྱུང་འོད་གསལ་གྱི་སྣང་བ་མངོན་དུ་བྱས་བྱུང་བསམ་པའི་མོས་འདུན་བརྟན་པོ་གྱིས་ཤིག ། ཅེས་ཌཱ་དྲིལ་དང་བཅས་དབྱངས་རབ་ཏུ་སྙན་པོས། ཨེ་མ་སྐལ་ལྡན་རིགས་ཀྱི་བུ། །ལྟེ་བར་སྤྲུལ་པའི༴སོགས་བརྗོད། རྒྱས་པར་སྤྲོ་ན་ཚིག་མཚམས་སོ་སོར་ནས་བཅད་དེ་དམིགས་པ་རིམ་པར་ཕོག་པ་དང་། མིན་ཀྱང་ཆབ་ཅིག་ཏུ་དམིགས་པ་གལ་ཆེ། དམིགས་པ་ཅི་བཞིན་མ་ཟིན་ཀྱང་དད་པ